32003R0091
L 014/1
JURNALUL OFÍCIAL AL UNIUNII EUROPENE
REGULAMENTUL (CE) NR. 91/2003 AL PARLAMENTULUI EUROPEAN ȘI AL CONSILIULUI
din 16 decembrie 2002
privind statisticile din transportul feroviar
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285,
având în vedere propunerea Comisiei (1),
având în vedere avizul Comitetului Economic și Social (2),
după consultarea Comitetului Regiunilor,
hotărând în conformitate cu procedura stabilită în articolul 251 din tratat (3),
întrucât:
(1)
Căile ferate reprezintă o parte importantă a rețelelor de transport ale Comunității.
(2)
Comisia are nevoie de statistici cu privire la transportul feroviar de mărfuri și călători pentru a supraveghea și dezvolta politica comună în domeniul transporturilor, precum și elementele de transport ale politicilor privind regiunile și rețelele transeuropene.
(3)
Comisia cere statistici asupra siguranței căilor ferate pentru a pregăti și monitoriza acțiunile comunitare în domeniul siguranței transportului.
(4)
Statisticile comunitare referitoare la transportul feroviar sunt de asemenea necesare pentru a îndeplini sarcinile de supraveghere prevăzute în articolul 10b din Directiva 91/440/CEE a Consiliului din 29 iulie 1991 privind dezvoltarea căilor ferate comunitare (4).
(5)
Statisticile comunitare privind toate modurile de transport ar trebui culese în baza unor concepte și standarde comune, în scopul atingerii celei mai mari comparabilități posibile între modurile de transport.
(6)
Restructurarea industriei feroviare în conformitate cu Directiva 91/440/CEE, precum și schimbările în tipul de informații cerute de Comisie și alți utilizatori ai statisticilor comunitare privind transportul feroviar, face caduce dispozițiile Directivei 80/1177/CEE a Consiliului din 4 decembrie 1980 privind rapoartele statistice referitoare la transportul feroviar de mărfuri, ca parte a statisticilor regionale (5), în ceea ce privește culegerea statisticilor de la anumite administrații ale principalelor rețele feroviare.
(7)
Coexistența întreprinderilor feroviare publice și private care funcționează într-o piață comercială de transport feroviar necesită o specificare explicită a informațiilor statistice care ar trebui oferite de către toate întreprinderile feroviare și difuzate de Eurostat.
(8)
În conformitate cu principiul subsidiarității prevăzut în articolul 5 din tratat, crearea unor standarde statistice comune care permit producerea unor date armonizate este o acțiune care poate fi întreprinsă eficient numai la nivelul Comunității. Aceste standarde ar trebui puse în aplicare în fiecare stat membru sub autoritatea organismelor și instituțiilor responsabile de producerea statisticilor oficiale.
(9)
Regulamentul (CE) nr. 322/97 al Consiliului din 17 februarie 1997 privind statisticile comunitare (6) oferă un cadru de referință pentru dispozițiile prevăzute în prezentul regulament.
(10)
Măsurile necesare pentru punerea în aplicare a prezentului regulament ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor pentru exercitarea competențelor executive conferite Comisiei (7).
(11)
Comitetul pentru Programul Statistic înființat prin Decizia 89/382/CEE, Euratom a Consiliului din 19 iunie 1989 de înființare a unui Comitet pentru Programele Statistice ale Comunităților Europene (8) a fost consultat în conformitate cu articolul 3 din respectiva decizie,
ADOPTĂ PREZENTUL REGULAMENT:
Articolul 1
Obiectiv
Obiectivul prezentului regulament este acela de a stabili norme comune pentru elaborarea statisticilor de transport feroviar ale Comunității.
Articolul 2
Domeniu de aplicare
Prezentul regulament privește toate căile ferate din Comunitate. Fiecare stat membru raportează statistici referitoare la transportul feroviar pe teritoriul său național. Când o întreprindere feroviară funcționează în mai mult de un stat membru, autoritățile naționale în cauză solicită ca întreprinderea să ofere date separat pentru fiecare țară în care funcționează, astfel încât să fie posibilă compilarea statisticilor naționale.
Statele membre pot exclude din domeniul de aplicare al prezentului regulament:
(a)
întreprinderile feroviare care funcționează în întregime sau cu precădere în cadrul instalațiilor industriale și similare, inclusiv porturi;
(b)
întreprinderile feroviare care oferă mai ales servicii de turism local, cum ar fi căile ferate pe care funcționează locomotive cu aburi, conservate datorită importanței lor istorice.
Articolul 3
Definiții
(1) În sensul prezentului regulament se aplică următoarele definiții:
(a)
„țară declarantă” înseamnă statul membru care transmite date către Eurostat;
(b)
„autorități naționale” înseamnă instituțiile naționale de statistică și alte organisme responsabile în fiecare stat membru de elaborarea statisticilor comunitare;
(c)
„întreprindere feroviară” înseamnă orice întreprindere publică sau privată care oferă servicii pentru transportul feroviar de mărfuri sau de călători.
(2) Definițiile prevăzute în alineatul (1) pot fi adaptate și pot fi adoptate definiții suplimentare, necesare pentru a asigura armonizarea statisticilor, în conformitate cu procedura prevăzută în articolul 11 alineatul (2).
Articolul 4
Culegerea datelor
(1) Statisticile care urmează a fi culese sunt stabilite în anexele la prezentul regulament. Acestea acoperă următoarele tipuri de date:
(a)
statistici anuale privind transportul de mărfuri - raportare detaliată (anexa A);
(b)
statistici anuale privind transportul de mărfuri - raportare simplificată (anexa B);
(c)
statistici anuale privind transportul de călători - raportare detaliată (anexa C);
(d)
statistici anuale privind transportul de călători - raportare simplificată (anexa D);
(e)
statistici trimestriale privind transportul de mărfuri și de călători (anexa E);
(f)
statistici regionale privind transportul de mărfuri și de călători (anexa F);
(g)
statistici privind fluxurile de trafic pe rețeaua feroviară (anexa G);
(h)
statistici privind accidentele (anexa H).
(2) Anexele B și D stabilesc condiții de raportare simplificată, care pot fi utilizate de statele membre ca alternative la raportarea normală detaliată stabilită în anexele A și C, pentru întreprinderi pentru care volumul total de transport de mărfuri sau călători este mai mic de 500 milioane tone-km sau, respectiv, 200 milioane călători-km. Aceste praguri pot fi adaptate în conformitate cu procedura stabilită în articolul 11 alineatul (2).
(3) Statele membre oferă, de asemenea, o listă a întreprinderilor feroviare pentru care sunt furnizate statistici, după cum se specifică în anexa I.
(4) În sensul prezentului regulament, mărfurile sunt clasificate în conformitate cu anexa J. În plus, mărfurile periculoase sunt clasificate în conformitate cu anexa K.
(5) Conținutul anexelor poate fi adaptat, în conformitate cu procedura prevăzută în articolul 11 alineatul (2).
Articolul 5
Surse de date
(1) Statele membre desemnează o organizație publică sau privată care să participe la culegerea de date solicitate în temeiul prezentului regulament.
(2) Datele necesare pot fi obținute utilizând orice combinație a următoarelor surse:
(a)
analize obligatorii;
(b)
date administrative, inclusiv date culese de autoritățile de reglementare;
(c)
proceduri statistice de estimare;
(d)
date furnizate de organizații profesionale din industria feroviară;
(e)
studii ad-hoc.
(3) Autoritățile naționale iau măsuri pentru coordonarea surselor de date folosite și pentru asigurarea calității statisticilor transmise către Eurostat.
Articolul 6
Transmiterea statisticilor către Eurostat
(1) Statele membre transmit către Eurostat statisticile prevăzute în articolul 4.
(2) Modalitățile de transmitere a statisticilor prevăzute în articolul 4 sunt stabilite în conformitate cu procedura prevăzută în articolul 11 alineatul (2).
Articolul 7
Dezvăluirea datelor
(1) Statisticile comunitare bazate pe datele specificate în anexele A-H la prezentul regulament sunt transmise de Eurostat. În acest context și având în vedere caracteristicile pieței feroviare europene, datele considerate a fi confidențiale în temeiul articolului 13 alineatul (1) din Regulamentul (CE) nr. 322/97 al Consiliului pot fi dezvăluite numai dacă:
(a)
fie datele sunt deja disponibile pentru public în statele membre;
(b)
fie aprobarea explicită pentru o asemenea dezvăluire a datelor a fost dată în avans de întreprinderile în cauză.
Autoritățile naționale cer acestor întreprinderi permisiunea de a dezvălui datele solicitate și informează Eurostat cu privire la acest rezultat când datele sunt transmise către Eurostat.
(2) Informațiile raportate în temeiul anexei I nu se transmit.
Articolul 8
Calitatea statisticilor
(1) Pentru a asista statele membre în menținerea calității statisticilor în domeniul transportului feroviar, Eurostat elaborează și publică recomandări metodologice. Aceste recomandări iau în considerare cele mai bune practici ale autorităților naționale, ale întreprinderilor feroviare și ale organizațiilor profesionale din sectorul feroviar.
(2) Calitatea datelor statistice este evaluată de Eurostat. În acest sens, la solicitarea Eurostat, statele membre furnizează informații privind metodele utilizate în elaborarea statisticilor.
Articolul 9
Raport
După culegerea datelor timp de trei ani, Comisia trimite un raport Parlamentului European și Consiliului cu privire la experiența dobândită în munca desfășurată în temeiul prezentului regulament, însoțit, dacă este necesar, de propuneri corespunzătoare. Acest raport include rezultatele evaluării calității prevăzute în articolul 8. Acesta evaluează impactul asupra calității statisticilor privind transportul feroviar al aplicării la prezentul regulament a dispozițiilor privind confidențialitatea statisticilor prevăzute în Regulamentul (CE) nr. 322/97. De asemenea, evaluează beneficiile disponibilității statisticilor în acest domeniu, costurile obținerii acestor statistici și sarcina întreprinderilor.
Articolul 10
Proceduri de punere în aplicare
Se iau următoarele măsuri de punere în aplicare în conformitate cu procedura prevăzută în articolul 11 alineatul (2):
(a)
adaptarea pragurilor pentru raportarea simplificată (articolul 4);
(b)
adaptarea definițiilor și adoptarea unor definiții suplimentare (articolul 3);
(c)
adaptarea conținutului anexelor (articolul 4);
(d)
modalități de transmitere a datelor către Eurostat (articolul 6);
(e)
definirea orientărilor pentru rapoartele asupra calității și comparabilității rezultatelor (articolele 8 și 9).
Articolul 11
Procedură
(1) Comisia este sprijinită de Comitetul pentru Programul Statistic înființat prin articolul 1 din Decizia 89/382/CEE, Euratom.
(2) În cazurile în care se face trimitere la prezentul paragraf, se aplică articolele 5 și 7 din Decizia 1999/468/CE, având în vedere dispozițiile articolului 8.
Perioada prevăzută în articolul 5 alineatul (6) din Decizia 1999/468/CE se stabilește la trei luni.
(3) Comitetul își stabilește regulamentul de procedură.
Articolul 12
Directiva 80/1177/CEE
(1) Statele membre furnizează rezultatele pentru anul 2002 în conformitate cu Directiva 80/1177/CEE.
(2) Directiva 80/1177/CEE se abrogă de la 1 ianuarie 2003.
Articolul 13
Intrare în vigoare
Prezentul regulament intră în vigoare în a douăzecea zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 2002.